New York uveo zabranu pušenja u parkovima i na trgovima
Prema novom zakonu, pušenje zabranjeno u 1700 gradskih parkova, i uzduž 22 kilometra plaža države New York
Uz raniju zabranu pušenja u javnim zatvorenim prostorima, barovima i restoranima, New York uveo zabranu pušenja u javnim parkovima Prema podacima organizacije za prava američkih nepušača, pušenje u parkovima i na trgovima zabranjeno je u više od 500 američkih gradova u 43 savezne države. Sada se i New York City pridružio toj listi gradova, zabranivši pušenje u svim parkovima, na plažama i na šetalištima. Cilj je, kažu gradske službe, zaštititi nepušače od zdravstvenih rizika, odnosno od dima kojeg udišu ako netko pored njih puši. Neki kritičari kažu da ova odredba nema smisla, budući da je pušenje i dalje dozvoljeno na nekim javnim mjestima, na kojima je još teže izbjeći dim. Pušenje je odavno zabranjeno u njujorškim restoranima i barovima, uključujući i otvorene prostore u restoranima, kao i na postajma javnog prijevoza, na radnim mjestima i u trgovinama. Prema novom zakonu, pušači koji zapale cigaretu u jednom od tisuću i 700 gradskih parkova ili uzduž 22 kilometra plaža ove savezne države mogli bi platiti kaznu od 50 dolara. Posjetitelji parkova imali su različita mišljenja o novom zakonu: “Ne želim da mi pušači pušu dim u lice dok sjedim u parku, ne želim da sam okružena dimom cigareta dok hodam ulicom. No, ljudi su ovisni o cigaretama i imaju potrebu za njima”. “Vani smo i ne razumijem kako to nekoga može toliko smetati”. “To je glupo, i mislim da je suludo, jer na ovaj način jednostavno više ne možemo nikuda otići i zapaliti cigaretu”. “Mnogi su ljudi vrlo obzirni, no mi koji ne pušimo zaista cijenimo kada se oko nas ne puši”. Na dan kada je ovaj zakon stupio na snagu, čelnici jedne zajednice u Queensu okupili su se u lokalnom parku kako bi obilježili taj zakon. Aktivist Warren Schreiber kaže da su odbačeni opušci stvarali smeće kao i opasnost za ptice, te da djeca ne bi smjela vidjeti ljude kako puše u parku, premda to ne mogu izbjeći na drugim mjestima: “Ne želimo da djeca koja imaju pet, šest, sedam godina, dođu u park da igraju nogomet, ili bejzbol, i da vide odrasle ljude ili tinejdžere koji tu puše”, kaže on. No, neki drugi aktivisti koji se zalažu za nepušenje, kažu da ovaj zakon ide predaleko, te da bi mogao naštetiti zakonima protiv pušenja u drugim dijelovima zemlje. Naime, u 22 savezne države, pušenje je još uvijek dozvoljeno na javnim mjestima, poput restorana i barova. Michael Siegel, profesor je pri odjelu za javno zdravstvo na sveučilištu Bostona. “U skoro pola saveznih država još uvijek nemamo zaštitu za radnike u barovima, restoranima i u kasinima. Ti su ljudi izloženi ogromnim količinama dima, i ta je izloženost kronična, od nje se ne može pobjeći za razliku od parkova, gdje se ljudi mogu jednostavno ustati i otići ako im smeta dim. Dakle, mislim da je potrebno koncentrirati se na zatvorene prostore u kojima ljudi rade”, kaže profesor Siegel. No, Rebecca Kalin, čelnica grupe Asthma-free school zone, kaže da je zabrana u New Yorku nužna, kako bi se očuvalo zdravlje stanovnika te savezne države: “Nije uvijek lako samo ustati i odmaknuti se od dima. Također, nemoguće bi bilo reći da je na nekim mjestima dozvoljeno pušenje, dok na nekim drugima nije. Naš je cilj, potpuno zabraniti pušenje, i duhan, jer je ono štetno i opasno po život. Pušenje odnosi više života nego mnoge bolesti zajedno. Dakle, nema potrebe da ono bude dozvoljeno na bilo kojem mjestu”. Profesor Siegel odgovara da će zabrana pušenja u parkovima otežati izbjegavanje pušača na ulicama i na ulazima u parkove, i što je još opasnije, pušači će se povući u svoje domove. “Znamo da kronična izloženost dimu cigareta u domovima dovodi do velikih zdravstvenih problema, naročito kod djece. Dakle, poruka koju mi želimo poslati jest da pušači trebaju izaći i pušiti izvan svojih domova, kako bi izbjegli izlaganje svojih ukućana dimu cigareta u zatvorenim prostorima”, odgovara on. Gradske vlasti kažu kako se nadaju da će se ovaj zakon provoditi sam od sebe, te da će osoblje u parkovima, a ne policija, biti u mogućnosti izdavati upozorenja i kazne onima koji puše. No, kritičari ovog zakona predviđaju da će se ova zabrana ignorirati.